Det er nødvendigt med yderligere restriktioner allerede nu. Sådan lyder det fra Enhedslistens sundhedsordfører Peder Hvelplund.

Selvom landets skoler, kulturliv og forsamlingsliv skal holde lukket, skal daginstitutionerne fortsat holde åbent. Det meddelte statsminister Mette Frederiksen (S) på et pressemøde for snart en uge siden. Men nu vil Enhedslisten også have lukket vuggestuer og børnehaver. - Vi vil foreslå, at der lukkes ned i dagtilbuddene, altså vuggestuer og børnehaver, hvor man selvfølgelig skal fortsætte med nødpasning. Og de nuværende restriktioner skal gælde ud over den 17. januar, siger Peder Hvelplund. Men i følge børne- og undervisningsminister Pernille Rosenkrantz-Theil (S) skal daginstitutionerne ikke lukkes på nuværende tidspunkt. -  Der er nogle funktioner i vores samfund, der er fuldstændig afgørende for, at alt andet kan fungere. Og en af de funktioner er pædagogerne, siger hun til TV 2. - Så længe det er sundhedsmæssigt forsvarligt, så længe holder vi daginstitutioner åbne, siger hun. Hun understreger på samme tid, at de enkelte institutioner skal lukke ned, hvis der sker konkrete udbrud. Heller ikke Vernstre mener, at daginstitutionerne bør lukkes ned. - Alting kommer med en pris når man lukker ting ned, og når det handler om lige præcis daginstituoner, altså børnehaver og vuggestuer, så kommer man til at lamme ret store dele af det danske samfund, hvis man lukker ned. Sådan lyder det fra sundhedsordfører Martin Geertsen fra Venstre til TV 2. BUPL: Hold børnene hjemme Også pædagogernes fagforening, BUPL, opfordrer til, at forældrene holder børnene hjemme fra institution, hvis det kan lade sig gøre. - Hvis man har mulighed for det, så behold børnene hjemme. Måske en dag, måske nogle timer, men vær med til at løfte denne her opgave, så institutionerne ikke bryder sammen, sagde formand Elisa Rimpler til TV 2 den 30. december. Ifølge hende har pædagogerne været ekstremt pressede i december, og mange har været på kanten af et sammenbrud, fortæller hun. - Det kan vi simpelthen ikke tåle som samfund, men det er også at drive rovdrift på pædagoger og børns trivsel. I stedet efterlyser BUPL, at pædagogerne får flere ressourcer udefra til rengøring, at der kan komme flere vikarer til, når der er behov, og at kommunerne udnytter muligheden for at justere i antallet af børn i institutionen, når der er for meget fravær i personalegruppen.